《为托见亭都阃题赵子昂画马》
清代·黄振河

伯乐一过马群空，相马独识马中龙。形影胡来入图画，高堂素中生长风。

英姿飒飒生气充，百战能助功人功。岂当求之凡马中，曹将军没韩干死。

写生谁知赵氏子。近人画马画皮毛，赵公画马入神髓。

青丝络，千里驹，世无王良与造父。谁堪为尔范驰驱，海内方今戎事亟。

羽书络绎无虚日，往来奔命尽驽骀。我抚此图长太息，君盍持此向燕台。

千金入市非凡材，蚕丛道路骅骝开。吁嗟乎！风云际遇士所喜，渥洼沙苑来千里，谁为郭隗君其始。

作者简介：黄振河，字海楼，大兴人。举人，由知县历官河南候补道。有《励斋诗草》。